Gestremde meisie sterf in botsingArgieffoto: Netcare 911 Twee mense, ŉ man en ŉ tienermeisie, is Dinsdagoggend dood toe ŉ bakkie en ŉ bussie wat gestremde leerders vervoer het, in Bronkhorstspruit, oos van Pretoria, gebots het. Athlenda Mathe, woordvoerder van Netcare 911, het gesê ŉ minibustaxi het 24 gestremde leerders na hul skool geneem, toe die bus en bakkie omstreeks 07:10 op die R25 gebots het. Dit is nog nie bekend hoe die botsing plaasgevind het nie. Paramedici van Netcare 911 en Gautengse nooddienste is na die toneel ontbied. “Die bestuurder van die bakkie en ŉ gestremde tienermeisie is op die toneel dood verklaar. Twee van die kinders is in ŉ kritieke toestand aangetref en een van hulle moes met ŉ Netcare 911-helikopter na ŉ hospitaal in Johannesburg geneem word. Die res van die kinders het geringe tot matige beserings opgedoen,” het Mathe gesê. Die beseerdes is op die toneel gestabiliseer en met ambulanse na ŉ nabygeleë hospitaal geneem vir verdere behandeling. Die oorsaak van die ongeluk word ondersoek. Lees ook: [Opvolg] Boer sterf in noodlottige Pta-botsing